CELEX: 32017R0586
Language: et
Date: 2016-07-14 00:00:00
Title: Komisjoni delegeeritud määrus (EL) 2017/586, 14. juuli 2016, millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega, mis käsitlevad järelevalvetegevuse, kohapealse kontrolli ja uurimiste valdkonnas koostööd tehes pädevate asutuste vahetatavat teavet (EMPs kohaldatav tekst )

31.3.2017   
            
            
               ET
            
            
               Euroopa Liidu Teataja
            
            
               L 87/382
            
         KOMISJONI DELEGEERITUD MÄÄRUS (EL) 2017/586,
   14. juuli 2016,
   millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega, mis käsitlevad järelevalvetegevuse, kohapealse kontrolli ja uurimiste valdkonnas koostööd tehes pädevate asutuste vahetatavat teavet
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL, (1) eriti selle artikli 80 lõike 3 kolmandat lõiku,
   ning arvestades järgmist:
   
               (1)
            
            
               Kooskõlas direktiiviga 2014/65/EL vahetatav teave peaks ulatuselt ja laadilt olema piisav, et pädevad asutused saaksid tulemuslikult oma järelevalvekohustusi ja ülesandeid täita. Seega on vaja, et pädevad asutused oleksid suutelised vahetama teavet, mis võimaldab neil oma jurisdiktsioonis füüsiliste ja juriidiliste isikute käitumist jälgida.
            
         
               (2)
            
            
               Investeerimisühingute, turukorraldajate ja andmeteenuste osutajate tulemuslikuks jälgimiseks on oluline, et pädevad asutused saaksid vahetada asjaomast teavet, mis hõlmab järgmist: üldine taustteave ja asutamisdokumendid (sh riiklikud asutamisdokumendid või muud dokumendid, millest nähtub üksuse struktuur ja põhitegevus); tegevusloa andmise menetlusega seonduv teave; investeerimisühingute juhtorganitega seonduv teave, sh nt teave, mis kinnitaks juhtorgani liikmete sobivust, nagu nende töökogemus (sh nende elulookirjeldus, milles on märgitud asjakohane haridus ja koolitus, varasem erialane töökogemus ning kutsealane tegevus või muud seonduvad ülesanded, mida praegu direktiivi 2014/65/EL kohaldamisel nõutakse); teave nende maine kohta; teave olulise osalusega aktsionäride ja liikmete kohta, nagu näiteks ärialane taustteave ja maine; teave äriühingu tegevusloa kohta, sh tegevusloa saanud äriühingute puhul või selliste äriühingute puhul, kellele tegevusloa andmisest keelduti; teave reguleeritud turgude organisatsiooniliste nõuete kohta; teave andmeteenuste osutajate tegevusloa kohta; teave klientide „kutseliste“ kategooriasse arvamiseks tehtud erandite või erandi tegemisest keeldumiste kohta; teave sanktsioonide ja jõustamismeetmete kohta; teave põhitegevuse ning asjakohase käitumis- ja vastavusajaloo kohta.
            
         
               (3)
            
            
               Investeerimisteenuseid osutavate või investeerimistegevusega tegelevate krediidiasutuste tulemuslikuks jälgimiseks on oluline anda pädevatele asutustele võimalus vahetada asjakohast teavet.
            
         
               (4)
            
            
               Selleks, et pädevad asutused saaksid oma järelevalvekohustusi täiel määral täita, on samuti oluline, et pädevad asutused saaksid vahetada nende valduses olevat asjakohast teavet, sh teavet, mis käsitleb investeerimisühinguid, turukorraldajaid, aruandlusteenuste pakkujaid, krediidiasutusi, finantssektori vastaspooli, reguleeritud turgude liikmeid või osalisi, mitmepoolseid kauplemissüsteeme või isikuid, kelle suhtes on tehtud erand direktiivi 2014/65/EL artikli 2 või 3 kohaselt. Lisaks peaks pädevatel asutustel olema võimalik vahetada asjakohast taustteavet selliste isikute kohta, kes osutavad investeerimisteenuseid ilma direktiivi 2014/65/EL kohaselt nõutud tegevusloata.
            
         
               (5)
            
            
               Järjepidevuse huvides ja finantsturgude sujuva toimimise tagamiseks tuleb käesoleva määruse sätteid ja vastavaid direktiivi 2014/65/EL üle võtvaid siseriiklikke sätteid hakata kohaldama samast kuupäevast.
            
         
               (6)
            
            
               Käesolev määrus põhineb regulatiivsete tehniliste standardite eelnõul, mille on komisjonile esitanud ESMA.
            
         
               (7)
            
            
               ESMA on palunud esitada arvamuse väärtpaberituru sidusrühmade kogul, mis on loodud Euroopa Parlamendi ja nõukogu määruse (EL) nr 1095/2010 artikliga 37 (2).
            
         
               (8)
            
            
               Kuna standardid seonduvad järelevalvetegevuse, kohapealse kontrolli ja uurimiste valdkonnas koostööd tehes pädevate asutuste vahetatava teabega, ei korraldanud ESMA tehniliste standardite eelnõu kohta avalikku konsultatsiooni, sest see oleks ulatust ja mõju arvestades olnud põhjendamatu,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kohaldamisala
   Direktiivi 2014/65/EL artikli 80 alusel koostöötaotluse saanud pädeva asutuse (taotluse saanud asutus) ja koostöötaotluse esitanud pädeva asutuse (taotluse esitanud asutus) vahel vahetatav teave võib käsitleda järgmisi üksusi:
   
               a)
            
            
               direktiivi 2014/65/EL kohase tegevusloa saanud investeerimisühing, turukorraldaja, aruandlusteenuste pakkuja;
            
         
               b)
            
            
               Euroopa Parlamendi ja nõukogu direktiivi 2013/36/EL (3) kohase tegevusloa saanud krediidiasutus, mis osutab investeerimisteenuseid või tegeleb investeerimistegevusega;
            
         
               c)
            
            
               kõik muud punktides a ja b nimetamata füüsilised või juriidilised isikud või juriidilise isiku õigusteta üksused või liidud.
            
         Artikkel 2
   Investeerimisühingute, turukorraldajate või aruandlusteenuste pakkujate kohta vahetatav teave
   1.   Kui pädev asutus otsustab koostööd taotleda, võib ta taotleda artikli 1 punktis a nimetatud üksuste kohta järgmise teabe saamist:
   
               a)
            
            
               üldteave ja üldised dokumendid üksuste asutamise kohta:
               
                           i)
                        
                        
                           üksuste nime, peakorteri ja/või registrijärgse asukoha aadressi, kontaktandmete, üksuse riikliku identifitseerimisnumbri ja riiklike registrite väljavõtetega seonduv teave;
                        
                     
                           ii)
                        
                        
                           asjakohaste siseriiklike õigusaktide kohaselt üksuse jaoks kohustuslike asutamisdokumentidega seonduv teave;
                        
                     
         
               b)
            
            
               direktiivi 2014/65/EL artikli 7 lõikes 4 täpsustatud teave, mis seondub üksusele tegevusloa andmise menetlusega, kui selline teave ei ole juba olemas ESMA üldsusele kättesaadavas registris, mis loodi määruse (EL) nr 1095/2010 artikli 8 lõike 1 punkti k kohaselt;
            
         
               c)
            
            
               tegevusloa andmise menetluse ajal üksuse juhtorgani liikmete või äritegevust tegelikult juhtivate isikute kohta esitatud teave, sh järgmine:
               
                           i)
                        
                        
                           nende nimed, isiku identifitseerimisnumber (kui see on asjaomases liikmesriigis kasutusel), elukoht ja kontaktandmed;
                        
                     
                           ii)
                        
                        
                           teave, millisele ametikohale sellised isikud on üksuses nimetatud;
                        
                     
                           iii)
                        
                        
                           juhtimisstruktuuri kujutav organisatsiooni skeem või direktiivi 2014/65/EL kohaselt üksuse elluviidavate tegevuste eest vastutavad isikud;
                        
                     
         
               d)
            
            
               juhtorgani liikmete või üksuste äritegevust tegelikult juhtivate isikute sobivuse hindamiseks vajalik teave, sh järgmine:
               
                           i)
                        
                        
                           töökogemusega seonduv teave;
                        
                     
                           ii)
                        
                        
                           liikme või isiku mainega seonduv teave, sh
                           
                                       —
                                    
                                    
                                       teave karistusregistri kannete või kriminaaluurimiste või -menetluste, asjakohaste tsiviil- ja haldusvaidluste ning distsiplinaarmeetmete (sh äriühingu juhina töötamise keeld või pankroti-, maksejõuetus- või samalaadne menetlus) kohta, esitades võimaluse korral ametliku tunnistuse või muu samaväärse dokumendi;
                                    
                                 
                                       —
                                    
                                    
                                       teave pooleliolevate uurimiste, jõustamismenetluste, sanktsioonide või isiku suhtes tehtud muude jõustamisotsuste kohta;
                                    
                                 
                                       —
                                    
                                    
                                       registreerimisest, tegevusloa andmisest, liikmeks võtmisest või litsentsi andmisest keeldumine kaubandus-, äri- või kutsealase tegevuse puhul; sellise registreerimise, tegevusloa, liikmestaatuse või litsentsi kehtetuks tunnistamine, tagasivõtmine või lõpetamine või väljaarvamine reguleeriva või valitsusasutuse või kutseorganisatsiooni või -liidu poolt;
                                    
                                 
                                       —
                                    
                                    
                                       töökohalt vallandamine või usaldusisiku kohalt või usaldussuhtest tagandamine või sarnane olukord;
                                    
                                 
                     
         
               e)
            
            
               teave olulise osalusega aktsionäride ja liikmete kohta, sh järgmine:
               
                           i)
                        
                        
                           olulise osalusega isikute nimekiri;
                        
                     
                           ii)
                        
                        
                           kui aktsionärid on konsolideerimisgrupi liikmed, konsolideerimisgrupi organisatsiooni skeem, millel on näidatud gruppi kuuluva iga äriühingu tegevus ning kõik grupi äriühingud või üksikisikud, kelle tegevus peab vastama direktiivi 2014/65/EL sätetele;
                        
                     
                           iii)
                        
                        
                           nende sobivuse hindamiseks vajalik(ud) teave ja dokumendid;
                        
                     
         
               f)
            
            
               teave organisatsioonilise struktuuri, tegevustingimuste ja direktiivis 2014/65/EL sätestatud nõuete täitmise kohta, sh
               
                           i)
                        
                        
                           teave direktiivis 2014/65/EL seoses üksuste ja nende seotud vahendajatega nõutud vastavus- ja riskijuhtimise poliitika ja -korra kohta;
                        
                     
                           ii)
                        
                        
                           üksuste varasemad andmed nõuete täitmise kohta, sh pädevate asutuste valduses olevad andmed;
                        
                     
                           iii)
                        
                        
                           teave direktiivi 2014/65/EL artiklis 23 määratletud huvide konflikti vältimiseks ette nähtud organisatsiooniliste ja administratiivsete meetmete kohta;
                        
                     
                           iv)
                        
                        
                           klientidele müümiseks finantsinstrumente välja töötavate investeerimisühingute puhul teave iga finantsinstrumendi heakskiitmise protsessi kohta, sh teave sihtturu ja turustusstrateegia, samuti läbivaatamispoliitika korra kohta;
                        
                     
                           v)
                        
                        
                           investeerimisühingute puhul Euroopa Parlamendi ja nõukogu direktiivis 97/9/EÜ (4) sätestatud kohustustega seonduv teave;
                        
                     
                           vi)
                        
                        
                           teave, mida saab investeerimisühingutelt nõuda kooskõlas direktiivi 2014/65/EL artiklis 16 sätestatud tegevuse ja nõuetega;
                        
                     
         
               g)
            
            
               teave direktiivi 2014/65/EL artiklite 5–10 kohaselt investeerimisühingutele antud tegevuslubade kohta;
            
         
               h)
            
            
               teave reguleeritud turgudele ja aruandlusteenuste pakkujatele vastavalt direktiivi 2014/65/EL artiklite 44, 45 ja 46 ning artiklite 59–63 kohaselt antud tegevuslubade kohta;
            
         
               i)
            
            
               teave sellistele klientidele tehtud erandite või erandi tegemisest keeldumiste kohta, keda võib direktiivi 2014/65/EL II lisa kohaselt kohelda taotluse korral kutselistena;
            
         
               j)
            
            
               teave üksuse suhtes kohaldatavate sanktsioonide ja jõustamismeetmete kohta, sh
               
                           i)
                        
                        
                           teave sanktsioonide kohta, mida kohaldatakse üksuse suhtes või juhtorgani liikme või üksuse äritegevust tegelikult juhtivate isikute suhtes;
                        
                     
                           ii)
                        
                        
                           üksuste või juhtivatel kohtadel olevate isikute toimepandud rikkumistega seonduv teave;
                        
                     
                           iii)
                        
                        
                           teave karistusregistri kannete või kriminaal- või haldusuurimiste või -menetluste, asjakohaste tsiviil- ja haldusvaidluste ning distsiplinaarmeetmete kohta, esitades võimaluse korral ametliku tunnistuse või muu samaväärse dokumendi;
                        
                     
         
               k)
            
            
               põhitegevuse ning asjakohase käitumis- ja vastavusajalooga seonduv teave, mis seondub taotluse teemaga, sh
               
                           i)
                        
                        
                           üksuse äritegevusega seonduv teave kooskõlas direktiiviga 2014/65/EL;
                        
                     
                           ii)
                        
                        
                           asjaomase pädeva asutuse kontrolli võimaldamiseks äriühingute ja filiaalide peetavad protokollid või registrid;
                        
                     
         
               l)
            
            
               mis tahes muu teave, mida on vaja direktiivi 2014/65/EL artikli 80 lõikes 1 osutatud koostööks järelevalvetegevuse, kohapealse kontrolli või uurimise valdkonnas.
            
         2.   Kui liikmesriik nõuab, et kolmandate riikide äriühing asutaks direktiivi 2014/65/EL artikli 39 lõigete 1 ja 2 kohase filiaali, siis võib teise liikmesriigi pädev asutus taotleda asutuselt, mille pädevusse kuulub selle filiaali üle järelevalve tegemine, teavet, mis see asutus sai päritoluriigi asutuselt seoses filiaali avamiseks tegevusloa andmisega, sh
   
               a)
            
            
               teave, mis on asjakohane, et kontrollida vastavust Euroopa Parlamendi ja nõukogu määrusele (EL) nr 600/2014 (5) või direktiivi 2014/65/EL ülevõtmiseks vastu võetud sätetele ja meetmetele;
            
         
               b)
            
            
               pädeva asutuse küsimustele kolmanda riigi investeerimisühingu juhtorgani või üksuse äritegevust tegelikult juhtivate isikute antud vastused.
            
         Artikkel 3
   Krediidiasutuste kohta vahetatav teave
   Kui pädev asutus otsustab koostööd taotleda, võib ta taotleda artikli 1 punktis b nimetatud üksustega seonduva järgmise teabe saamist:
   
               a)
            
            
               artikli 2 lõike 1 punktides a, f, i ja j osutatud teave;
            
         
               b)
            
            
               mis tahes lisateave, mis on asjakohane, et kontrollida, kas krediidiasutus vastab määrusele (EL) nr 600/2014 või direktiivi 2014/65/EL ülevõtmiseks vastu võetud sätetele ja meetmetele;
            
         
               c)
            
            
               mis tahes muu teave, mida on vaja direktiivi 2014/65/EL artikli 80 lõikes 1 osutatud koostööks järelevalvetegevuse, kohapealse kontrolli või uurimise valdkonnas.
            
         Artikkel 4
   Artikli 1 punktis c osutatud isikute kohta vahetatav teave
   1.   Kui pädev asutus otsustab taotleda artikli 1 lõikes c osutatud füüsiliste isikutega seoses koostööd, võib ta taotleda vähemalt järgmisi andmeid: isiku nimi, sünniaeg ja -koht, isiku riiklik identifitseerimisnumber, aadress, samuti kontaktandmeid.
   2.   Artikli 1 punktis c osutatud juriidiliste isikute või juriidilise isiku õigusteta üksuse või liidu kohta võib pädev asutus taotleda ka vähemalt selliseid dokumente, mis kinnitavad ärinime ja peakorteri registrijärgset aadressi (kui postiaadress on erinev, siis ka seda), kontaktandmeid ja riiklikku identifitseerimisnumbrit; õigusliku vormi registreerimine asjakohaste siseriiklike õigusaktide kohaselt; täielik nimekiri äritegevust tegelikult juhtivatest isikutest ühes nende nime, sünniaja ja -koha, aadressi, kontaktandmete, riikliku identifitseerimisnumbriga.
   3.   Lisaks võivad pädevad asutused nõuda isikute kohta, kes osutavad investeerimisteenuseid või tegelevad investeerimistegevusega, ilma et neil oleks direktiivi 2014/65/EL kohaselt nõutud tegevusluba või registreerimist, järgmist teavet:
   
               a)
            
            
               osutatavate investeerimisteenuste ja investeerimistegevuse andmed;
            
         
               b)
            
            
               andmed selliste isikute kohta, kellest on teada, et füüsiline või juriidiline isik on temaga ühendust võtnud seoses nõutud tegevusloata või registreerimiseta investeerimisteenuste osutamisega või investeerimistegevusega.
            
         4.   Igal juhul võivad pädevad asutused taotleda artikli 1 punktis c osutatud isikute kohta teavet, mis saadi kooskõlas määrusega (EL) nr 600/2014 või direktiivi 2014/65/EL rakendamiseks vastu võetud sätetega ning on nendele vastavuse kontrollimiseks asjakohane, või taotleda mis tahes muud teavet, mida on vaja direktiivi 2014/65/EL artikli 80 lõikes 1 osutatud koostööks järelevalvetegevuse, kohapealse kontrolli või uurimise valdkonnas.
   Artikkel 5
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates direktiivi 2014/65/EL artikli 93 lõike 1 teises lõigus esimesena nimetatud kuupäevast.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. juuli 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 349.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
   
      (3)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
   
      (4)  Euroopa Parlamendi ja nõukogu 3. märtsi 1997. aasta direktiiv 97/9/EÜ investeeringute tagamise skeemide kohta (EÜT L 84, 26.3.1997, lk 22).
   
      (5)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).